b"\n_START_ARTICLE_\nSigne cl\xc3\xadnic\n_START_PARAGRAPH_\nEn medicina, un signe cl\xc3\xadnic \xc3\xa9s qualsevol manifestaci\xc3\xb3 objectiva conseg\xc3\xbcent a una malaltia o alteraci\xc3\xb3 de la salut, i que es fa evident en la biologia del malalt. La semiologia \xc3\xa9s la disciplina de la qual es val el metge per a indagar, mitjan\xc3\xa7ant l'examen psicof\xc3\xadsic del pacient, sobre els diferents signes que pot presentar. Un signe cl\xc3\xadnic \xc3\xa9s un element clau que el metge pot percebre en un examen f\xc3\xadsic, en contraposici\xc3\xb3 als s\xc3\xadmptomes que s\xc3\xb3n els elements subjectius, percebuts nom\xc3\xa9s pel pacient. S\xc3\xb3n exemples de signes la febre, l'edema o l'envermelliment d'una zona del cos. En canvi, el dolor, l'ast\xc3\xa8nia o els mareigs, s\xc3\xb3n s\xc3\xadmptomes."